CELEX: 62020TN0611
Language: mt
Date: 2020-10-02 00:00:00
Title: Kawża T-611/20: Rikors ippreżentat fit-2 ta’ Ottubru 2020 – Airoldi Metalli vs Il-Kummissjoni

30.11.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 414/43
            
         
      Rikors ippreżentat fit-2 ta’ Ottubru 2020 – Airoldi Metalli vs Il-Kummissjoni
      (Kawża T-611/20)
      (2020/C 414/65)
      Lingwa tal-kawża: l-Ingliż
      
         Partijiet
      
      
         Rikorrenti: Airoldi Metalli SpA (Molteno, l-Italja) (rappreżentanti: M. Campa, D. Rovetta, G. Pandey, V. Villante u M. Pirovano, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla r-Regolament ta’ Implimentazzjoni tal-Kummissjoni (UE) 2020/1215 tal-21 ta’ Awwissu 2020 li jagħmel importazzjonijiet ta’ estrużjonijiet tal-aluminju li joriġinaw mir-Repubblika tal-Poplu taċ-Ċina soġġetti għar-reġistrazzjoni;
               
            
                  —
               
               
                  tordna miżuri ta’ organizzazzjoni tal-proċedura u titlob lill-Kummissjoni tipproduċi d-dokumenti u analiżi interni tagħha relatati mal-ħidma preparatorja għar-Regolament ikkontestat u r-reġistrazzjoni ta’ importazzjonijiet rilevanti;
               
            
                  —
               
               
                  tikkundanna lill-konvenuta għall-ispejjeż f’din il-proċedura.
               
            
         Motivi u argumenti prinċipali
      
      Insostenn tar-rikors tagħha r-rikorrenti tinvoka tliet motivi.
      
                  1.
               
               
                  L-ewwel motiv ibbażat fuq ksur tal-Artikoli 10(4) u 14(5) tar-Regolament Bażiku Antidumping tal-UE kif ukoll fuq żball manifest ta’ evalwazzjoni fl-istħarriġ u l-evalwazzjoni tal-provi prodotti mill-parti li qajmet ilment dwar antidumping biex tiġi ordnata r-reġistrazzjoni tal-importazzjonijiet. Ir-rikorrenti ssostni li l-Kummissjoni bbażat il-konstatazzjonijiet tagħha relatati mal-impożizzjoni ta’ reġistrazzjoni ta’ importazzjonijiet previsti mir-regolament ikkontestat fuq indizji u tagħrif mhux attendibbli u li ma jirrappreżentawx is-suq tal-Unjoni Ewropea.
               
            
                  2.
               
               
                  It-tieni motiv ibbażat fuq żball manifest ta’ evalwazzjoni tal-fatti rilevanti inkwantu l-Kummissjoni ma evalwatx b’mod adegwat il-preżenza tal-kundizzjonijiet rilevanti biex tordna r-reġistrazzjoni tal-importazzjonijiet.
               
            
                  3.
               
               
                  It-tielet motiv ibbażat fuq ksur tal-Artikolu 41 tal-Karta tad-Drittijiet Fundamentali tal-Unjoni Ewropea u fuq ksur tad-dritt għal smigħ, kif ukoll ksur tal-obbligu ta’ motivazzjoni u tal-Artikolu 296 tat-Trattat dwar il-Funzjonament tal-Unjoni Ewropea. Ir-rikorrenti ssostni li d-dritt tagħha għal smigħ ġie kompromess peress li ma ngħatatx il-metodoloġija rilevanti biex tevalwa l-preżenza ta’ dumping u ma setgħetx tikkummenta dwar din il-metodoloġija. Ir-rikorrenti ssostni wkoll li r-regolament ikkontestat huwa vvizzjat inkwantu jinkludi motivazzjoni inkompleta ġaladarba hemm nuqqas ta’ spjegazzjoni ċara tal-metodoloġija użata biex jiġi evalwat id-dumping kif ukoll nuqqas ta’ spjegazzjoni dwar il-għaliex u l-kif il-Kummissjoni qieset li provi prodotti mill-parti li ressqet ilment dwar antidumping kienu attendibbli meta prima facie dawn kienu kjarament mhux attendibbli.